Document ID: 32004R0053

Komisijas Regula (EK) Nr. 53/2004
(2004. gada 12. janvāris),
ar ko groza Padomes Regulu (EK) Nr. 747/2001 attiecībā uz Kopienas tarifa kvotām un salīdzināmiem daudzumiem atsevišķiem lauksaimniecības produktiem, kuru izcelsme ir Ēğiptē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 9. aprīļa Regulu (EK) Nr. 747/2001, kas nosaka Kopienas tarifa kvotu un salīdzināmo daudzumu administrēšanu attiecībā uz produktiem, par kuriem atbilstīgi nolīgumiem ar atsevišķām Vidusjūras reģiona valstīm var pretendēt uz preferencēm, un atceļ Regulu (EK) Nr. 1981/94 un (EK) Nr. 934/95 [1], jo īpaši tās 5. panta 1. punkta b) apakšpunktu,
tā kā:
(1) Līdz tās procedūras pabeigšanai, kas vajadzīga, lai ratificētu Eiropas un Vidusjūras reģiona valstu 2001. gada 25. jūnijā parakstīto Nolīgumu par asociācijas izveidi starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses, un tas stātos spēkā, 2003. gada 19. decembrī ir noslēgts Nolīgums vēstuļu apmaiņas veidā par Eiropas un Vidusjūras valstu Asociācijas līguma noteikumu par tirdzniecību un ar to saistītiem jautājumiem pagaidu piemērošanu, še turpmāk - "pagaidu nolīgums". Šo pagaidu nolīgumu piemēro no 2004. gada 1. janvāra.
(2) Pagaidu nolīgums aizstās attiecīgos noteikumus, kas paredzēti 1977. gada 18. janvārī Briselē parakstītajā Eiropas Ekonomikas kopienas un Ēģiptes Arābu Republikas Sadarbības nolīgumā [2] un 1977. gada 18. janvārī Briselē parakstītajā Eiropas Ogļu un tērauda kopienas dalībvalstu un Ēģiptes Arābu Republikas Nolīgumā [3].
(3) Pagaidu nolīgumā atbilstīgi tarifa kvotām atsevišķu Ēģiptes izcelsmes lauksaimniecības produktu ievešanai Kopienā piešķir tarifa koncesijas ar muitas nodokļa nulles likmi.
(4) Atsevišķiem lauksaimniecības produktiem, uz kuriem saskaņā ar minēto sadarbības nolīgumu atbilstīgi salīdzināmiem daudzumiem ir attiecinātas tarifa koncesijas, pagaidu nolīgums paredz atbrīvojumu no muitas nodokļiem atbilstīgi tarifa kvotām vai atbrīvojumu no muitas nodokļiem neierobežotiem daudzumiem.
(5) Lai īstenotu pagaidu nolīgumā paredzētās tarifa koncesijas, jāaizstāj Regulas (EK) Nr. 747/2001 pielikums attiecībā uz tarifa kvotām un salīdzināmiem daudzumiem Ēģiptes izcelsmes produktiem.
(6) Saskaņā ar pagaidu nolīgumu tarifa kvotu apjomi atsevišķiem produktiem no otrā piemērošanas gada ik gadu jāpalielina par 3 % no iepriekšējā gada apjoma, un tarifa kvotu apjomi citiem produktiem ir īpaši jānosaka pirmajam līdz trešajam un turpmākajiem piemērošanas gadiem.
(7) Tādēļ attiecīgi jāgroza Regula (EK) Nr. 747/2001.
(8) Lai aprēķinātu tarifa kvotas pirmajam piemērošanas gadam, saskaņā ar pagaidu nolīgumu jānosaka, ka to tarifa kvotu apjomi, kurām kvotu periods sākas pirms pagaidu nolīguma spēkā stāšanās dienas, jāsamazina proporcionāli minētā kvotas perioda daļai, kas ir pagājusi pirms šīs dienas.
(9) Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 747/2001 IV pielikumu aizstāj ar šīs regulas pielikumu.
2. pants
Pirmajam piemērošanas gadam Kopienas tarifa kvotu apjomi ar kārtas numuriem 09.1704, 09.1706, 09.1707, 09.1711, 09.1713, 09.1714, 09.1717, 09.1721 un 09.1725, kuriem kvotas periods sākas pirms pagaidu nolīguma spēkā stāšanās dienas, samazina proporcionāli minētā perioda daļai, kas ir pagājusi pirms šīs dienas.
3. pants
Šī regula stājas spēkā nākamajā dienā pēc publicēšanas Eiropas Savienības Oficiālajā Vēstnesī.
To piemēro no 2004. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 12. janvārī

Labels: 3
18
6